4. การวิจัยและพัฒนา

ในปัจจุบันธุรกิจการขนส่งทางอากาศได้ทวีความสำคัญและเพิ่มบทบาทมากยิ่งขึ้น
ด้วยปัจจัยหลักทางด้านเศรษฐกิจ และความต้องการเดินทางเพื่อธุรกิจและการท่องเที่ยว
ส่งผลให้การขนส่งทางอากาศมีอัตราการเติบโตที่สูงขึ้นทำให้ท่าอากาศยานต่าง ๆ
ต้องมีกลยุทธ์ในการบริหารจัดการ พัฒนาและเพิ่มประสิทธิภาพในด้านต่าง ๆ ของท่าอากาศยาน
การดำเนินธุรกิจท่าอากาศยาน นอกจากจะมุ่งเน้นด้านความปลอดภัย ความมีประสิทธิภาพ
และการบริการด้วยสิ่งอำนวยความสะดวกที่ใช้เทคโนโลยีที่ทันสมัยแล้ว
ยังใส่ใจต่อคุณภาพการบริการและความพึงพอใจของผู้ใช้บริการเป็นสำคัญอีกด้วย
ท่าอากาศยานชั้นนำต่าง ๆ จึงทำการพัฒนาปรับปรุงและหาวิธีการและเทคโนโลยีใหม่ ๆ
ให้ทันกับกระแสการเปลี่ยนแปลงอยู่ตลอดเวลา การวิจัยและพัฒนาของ ทอท.
มุ่งเน้นในด้านการศึกษาการประเมินผลการพัฒนาการบริการ ตลอดจนการปรับปรุงการบริหารจัดการ
การปฏิบัติงานภายในองค์การ และการพัฒนาบุคลากรให้มีประสิทธิภาพมากยิ่งขึ้น
และเพื่อรองรับกับการเปิดให้บริการของท่าอากาศยานสุวรรณภูมิ ดังนั้น ทอท.
จึงมีการจัดทำโครงการต่างๆ เพื่อพัฒนาการบริหารจัดการและการบริการต่างๆ ของ ทอท.อยู่เสมอ
เช่น

1.  การพัฒนาด้านการบริการ

โครงการ สำรวจความพึงพอใจของผู้ใช้บริการ ณ ท่าอากาศยานที่อยู่ในความรับผิดชอบของ ทอท.
เริ่มทำการสำรวจตั้งแต่ปี 2539 เป็นต้นมา โดย
ทอท.ได้จ้างหน่วยงานอิสระภายนอกมาดำเนินการสำรวจ ซึ่งในปัจจุบัน ทอท.
มีนโยบายที่จะดำเนินการสำรวจสับเปลี่ยนหมุนเวียนกันระหว่างท่าอากาศยานกรุงเทพและท่าอากาศยานภูมิภาคทั้ง
4 แห่ง ซึ่งผลการสำรวจในแต่ละปีอยู่ในเกณฑ์ปกติถึงดีขึ้น และ
นำผลการสำรวจมาเป็นข้อมูลสำคัญในการปรับปรุงและพัฒนาการบริการ ณ
ท่าอากาศยานให้ดีขึ้นต่อไป

2.  การพัฒนาด้านการบริหาร

นอกจากการดำเนินงานดังกล่าวข้างต้นแล้ว ทอท.ยังมีการดำเนินการอื่นๆ
เพื่อพัฒนาการบริหารงานของ ทอท. ให้ดียิ่งขึ้น เช่น การจ้างบริษัทไทย เรทติ้ง แอนด์
อินฟอร์เมชั่น เซอร์วิส จำกัด (ทริส) เพื่อทำการประเมินผลการดำเนินงานประจำปี
การจ้างที่ปรึกษาเพื่อจัดทำโครงการส่งเสริม ทอท. ให้เป็นองค์การแห่งการเรียนรู้ การจ้าง ICAO
เพื่อจัดทำคู่มือและแผนสำหรับ
ใช้ในการบริหารงานท่าอากาศยานด้านการรักษาความปลอดภัยและความปลอดภัยของท่าอากาศยานสุวรรณภูมิ
การนำระบบบริหารจัดการเพื่อสร้างมูลค่าเพิ่มเชิงเศรษฐศาสตร์ ( Economic Value
Management :EVM ) และ Balanced Scorecard (BSC) มาใช้ในการบริหารงานภายใน
ทอท. โดยเริ่มดำเนินการตั้งแต่ปีงบประมาณ2549เพื่อสร้างความสมดุลในการบริหารจัดการ
การวัดผลงาน การพัฒนาองค์การในระยะยาว รวมทั้งสร้างความเชื่อมั่นให้แก่ผู้ถือหุ้นด้วย

3. การพัฒนาบุคลากร

ในรอบปีบัญชี 2549 ทอท. ได้บริหารจัดการและปรับปรุงระบบงานต่าง ๆ
ตามโครงการพัฒนาระบบบริหารทรัพยากรมนุษย์ ได้แก่ การปรับปรุงโครงสร้างองค์การ
ระบบค่าตอบแทนและสวัสดิการโดยจัดให้มีการประกันสุขภาพกลุ่ม (Group Insurance)
รวมทั้งปรับปรุงระบบกองทุนสำรองเลี้ยงชีพ (Provident Fund)
นอกจากนี้ยังมีการเตรียมความพร้อมของบุคลากรให้มีสมรรถนะสูงขึ้น
โดยมุ่งพัฒนาบุคลากรให้มีองค์ความรู้ (Knowledge) ความเข้าใจ (Understanding) ทักษะ
(Skills) ทัศนคติ (Attitude) ค่านิยม (Value) และวัฒนธรรม (Culture)
ในการทำงานที่ถูกต้องเหมาะสม โดยเฉพาะเรื่องความปลอดภัย (Safety)
และการรักษาความปลอดภัย (Security) ในกิจการการบิน
รวมทั้งมุ่งส่งเสริมแนวคิดในการพัฒนาตนเอง (Self-Development)
ของบุคลากรให้ใฝ่ศึกษาหาความรู้และปรับตัวให้ทันกับสถานการณ์ที่เปลี่ยนแปลงไปตลอดเวลา
อีกทั้งในปีงบประมาณ 2549 เป็นช่วงเวลาในการเตรียมความพร้อมบุคลากรของ ทอท.
ให้สามารถเข้าบริหารและปฏิบัติงาน ณ ท่าอากาศยานสุวรรณภูมิ โดยพัฒนาพนักงานในหลักสูตรต่าง
ๆ เช่น Operations & Maintenance, Function Training , Management and
Operations Training และ Soft Skills เป็นต้น

นอกจากนี้ยังพัฒนากลยุทธ์การบริหาร การจัดการและการบริหารทรัพยากรบุคคล
มุ่งเน้นการบริหารทุนมนุษย์ ( Human Capital Management ) เพื่อสร้างมูลค่าเพิ่ม (Value
Added) ให้องค์การและบุคลากร ทอท. มีสมรรถนะสูงขึ้น
โดยมุ่งเน้นการนำเครื่องมือการบริหารงานสมัยใหม่มาใช้ในการบริหารจัดการและการบริหารทรัพยากรบุคคลที่มีประสิทธิภาพ
เพื่อนำองค์การไปสู่การเติบโตการพัฒนาและการสร้างความได้เปรียบในการแข่งขันที่ยั่งยืนต่อไป

ค่าใช้จ่ายในการวิจัยและพัฒนาของ ทอท. สำหรับรอบปีบัญชี 2549 เป็นดังนี้

  1. ค่าใช้จ่ายในการวิจัยและพัฒนา180.48 ล้านบาท

2. ค่าฝึกอบรม 26.38 ล้านบาท